Þann 19. - 20. september 2011 héldu Sameinuðu þjóðirnar fund í New York-borg með fulltrúum æðstu stjórnvalda aðildarríkjanna , þar sem til umfjöllunar voru svokallaðir ósmitnæmir sjúkdómar ( non-communicable diseases ) . 1 , 2 Það má einnig nefna þá langvinna sjúkdóma . Gallinn við að nota það orð er að smitsjúkdómar geta líka verið langvinnir og því var fyrra orðið valið . Þessir sjúkdómar herja jafnt á karla og konur og talið er að þeir séu valdir að 60% , eða 37 milljónum þeirra 57 milljóna dauðsfalla sem verða í heiminum á hverju ári . 2 Áætlað er að fjögur af hverjum fimm dauðsföllum sem verða vegna ósmitnæmra sjúkdóma séu í löndum með miðlungs eða lágar þjóðartekjur . Þetta er í annað skiptið sem Sameinuðu þjóðirnar halda slíkan fund um heilsufarsvandamál , en sá fyrri var árið 2001 og var um HIV-sýkingar og leiddi til betri árangurs í meðferð slíkra sjúklinga í heiminum . 1 Á fundinum nú í september var samþykkt yfirlýsing um samvinnu allra þjóða í að berjast gegn ósmitnæmum sjúkdómum í nánustu framtíð . Nú er einstakt tækifæri fyrir íslensk stjórnvöld að vera í fararbroddi í heiminum í baráttunni gegn þessum sjúkdómum .